โฟลรีอาน เวียทซ์

**โฟลรีอาน ริชชาร์ท เวียทซ์** (, ; เกิด 3 พฤษภาคม ค.ศ. 2003) เป็นนักฟุตบอลอาชีพชาวเยอรมัน ปัจจุบันเล่นในตำแหน่งกองกลางตัวรุกให้แก่ลิเวอร์พูลและทีมชาติเยอรมนี เขาได้รับการยกย่องว่าเป็นหนึ่งในกองกลางตัวรุกที่ดีที่สุดในโลก

เวียทซ์เติบโตมาจากทีมเยาวชนของแอร์สเทอร์ เอ็ฟเซ เคิลน์ ก่อนจะย้ายไปไบเออร์ 04 เลเวอร์คูเซินใน ค.ศ. 2020 โดยลงสนามให้ทีมครั้งแรกในวัย 17 ปี และกลายเป็นผู้เล่นอายุน้อยที่สุดที่ทำประตูได้ในบุนเดิสลีกา เขาเป็นกำลังสำคัญของทีมช่วยให้สโมสรชนะเลิศสองถ้วยรางวัลใหญ่ในฤดูกาล 2023–24 และคว้ารางวัลผู้เล่นยอดเยี่ยมประจำปีของลีก และme 18 ประตูจากการลงสนาม 49 นัด ต่อมาในเดือนมิถุนายน ค.ศ. 2025 เวียทซ์เซ็นสัญญากับลิเวอร์พูลด้วยค่าตัวซึ่งเป็นสถิติสโมสรจำนวน 100 ล้านปอนด์ (ไม่รวมโบนัส) การย้ายทีมครั้งนี้นับเป็นก้าวสำคัญในอาชีพของเขา

ในระดับทีมชาติ เวียทซ์ลงสนามให้ทีมชุดใหญ่ของเยอรมนีครั้งแรกในเดือนกันยายน ค.ศ. 2021 ก่อนหน้านั้นเขาลงเล่นในทีมเยาวชนหลายรุ่นอายุ ก่อนจะกลายเป็นผู้เล่นอายุน้อยที่สุดในประวัติศาสตร์ของทีมชาติเยอรมนีที่ทำประตูได้ในฟุตบอลชิงแชมป์แห่งชาติยุโรป ภายหลังทำประตูได้ในนัดที่พบกับสกอตแลนด์ในฟุตบอลชิงแชมป์แห่งชาติยุโรป 2024
## ระดับสโมสร
### ช่วงต้นอาชีพ
เวียทซ์ได้รับการยกย่องว่าเป็นผู้เล่นที่มีพรสวรรค์อย่างมากในวงการฟุตบอลเยอรมัน เขาเข้าร่วมทีมเยาวชนของแอร์สเทอ เอ็ฟเซ เคิลน์ ในปี ค.ศ. 2010 และอยู่กับทีมจนกระทั่งเซ็นสัญญากับไบเออร์เลเวอร์คูเซิน ในเดือนมกราคม ค.ศ. 2020 การย้ายทีมของเขาไปเลเวอร์คูเซินนั้นก่อให้เกิดข้อโต้แย้ง เนื่องจากเคิลน์รู้สึกว่าเลเวอร์คูเซินละเมิดข้อตกลงสุภาพบุรุษระหว่างสองสโมสรในการเซ็นสัญญากับเวียทซ์

### ไบเออร์ 04 เลเวอร์คูเซิน

#### 2020: เริ่มต้นอาชีพ
หลังจากทำผลงานได้น่าประทับใจให้กับทีมเยาวชนรุ่นอายุไม่เกิน 17 ปี เวียทซ์ลงสนามให้ทีมชุดใหญ่ของไบเออร์ 04 เลเวอร์คูเซินอย่างเป็นทางการในการแข่งขันบุนเดิสลีกา วันที่ 18 พฤษภาคม ค.ศ. 2020 ในนัดที่บุกไปเยือนเอ็สเฟา แวร์เดอร์เบรเมิน และเขากลายเป็นผู้เล่นที่อายุน้อยที่สุดในประวัติศาสตร์ของสโมสรที่ลงสนามในเกมลีก ทำลายสถิติเดิมของไค ฮาเวิทซ์ ด้วยวัย 17 ปี และ 15 วัน ต่อมาในวันที่ 6 มิถุนายน เวียทซ์ทำประตูแรกได้ในนาทีที่ 89 ในนัดที่ทีมเปิดบ้านแพ้ไบเอิร์นมิวนิก 4–2 และกลายเป็นผู้เล่นที่อายุน้อยที่สุดที่ทำประตูได้ในประวัติศาสตร์บุนเดิสลีกาด้วยวัย 17 ปี และ 34 วัน สถิติดังกล่าวถูกทำลายในเวลาต่อมาโดยยูซูฟา มูกอโก ไม่ถึงหนึ่งปีหลังจากนั้น ต่อมาในวันที่ 22 ตุลาคม 2020 เวียทซ์ทำประตูแรกได้ในการแข่งขันฟุตบอลยุโรป ในนัดที่ทีมบุกไปเอาชนะโอเฌเซ นิส 6–2 ในการแข่งขันยูฟ่ายูโรปาลีก ฤดูกาล 2020–21

#### 2020–23: ขยายสัญญาและบาดเจ็บยาว
เวียทซ์เซ็นสัญญาฉบับใหม่กับสโมสรในวันที่ 23 ธันวาคม ค.ศ. 2020 ออกไปอีกสามปีจนถึง ค.ศ. 2023 ต่อมาในวันที่ 19 มกราคม ค.ศ. 2021 เขาทำประตูชัยในนาทีที่ 80 ช่วยให้ไบเออร์ 04 เลเวอร์คูเซินเอาชนะโบรุสซีอาดอร์ทมุนท์ 2–1 ตามด้วยการทำประตูที่ห้าในบุนเดิสลีกาในนัดที่ทีมบุกไปชนะเฟาเอ็ฟเบ ชตุทการ์ท 5–2 ในวันที่ 6 กุมภาพันธ์ 2021 และทำสถิติกลายเป็นผู้เล่นคนแรกที่ทำครบ 5 ประตูในบุนเดิสลีกาในวัยไม่ถึง 18 ปี ต่อมา ในวันที่ 3 พฤษภาคม ค.ศ. 2021 เวียทซ์เซ็นสัญญาฉบับใหม่ไปจนถึงปี 2026 ในวันคล้ายวันเกิดครบ 18 ปีของเขา และในวันที่ 28 พฤศจิกายน ค.ศ. 2021 เวียทซ์ทำประตูที่ห้าในฤดูกาลนี้ในนัดที่ทีมเอาชนะแอร์เบ ไลพ์ซิช 3–1 และกลายเป็นผู้เล่นคนแรกที่อายุไม่ถึง 19 ปีที่ทำได้มากกว่า 10 ประตูในบุนเดิสลีกา ต่อมาในวันที่ 15 ธันวาคม เขาเป็นผู้เล่นที่อายุน้อยที่สุดที่ลงสนามครบ 50 นัดในบุนเดิสลีกาในนัดที่ไบเออร์ 04 เลเวอร์คูเซินพบเทเอ็สเก 1899 ฮ็อฟเฟินไฮม์ ด้วยวัย 18 ปี และ 223 วัน

ในวันที่ 13 มีนาคม ค.ศ. 2022 เวียทซ์ได้รับบาดเจ็บเอ็นไขว้หน้าหัวเข่าฉีกขาดในนัดที่พบกับเคิลน์ ส่งผลให้เขาหมดสิทธิ์ลงสนามในช่วงที่เหลือของฤดูกาล 2021–22 เขาต้องพักรักษาตัวเป็นเวลาสิบเดือน และกลับมาลงสนามอีกครั้งในฐานะตัวสำรองในนัดที่บุกไปชนะโบรุสซีอาเมินเชินกลัทบัค 3–2

#### 2023–24: สองถ้วยรางวัลในประเทศ และรางวัลผู้เล่นยอดเยี่ยมแห่งปี
ในวันที่ 23 ตุลาคม ค.ศ. 2023 เวียทซ์ทำประตูได้และยังแอสซิสต์อีกสามครั้งในเกมที่เอาชนะคาราบักในยูฟ่ายูโรปาลีก ฤดูกาล 2023–24 ต่อมาในวันที่ 14 เมษายน 2024 เวียทซ์ทำแฮตทริกครั้งแรกในอาชีพ ในเกมที่ไบเออร์ 04 เลเวอร์คูเซินชนะเอ็สเฟา แวร์เดอร์เบรเมินขาดลอย 5–0 ส่งผลให้สโมสรชนะเลิศการแข่งขันบุนเดิสลีกาเป็นครั้งแรก ตามด้วยรางวัลใบที่สองจากชัยชนะเหนือแอร์สเทอร์ เอ็ฟเซ ไคเซิร์สเลาเทิร์น 1–0 ในเดเอ็ฟเบ-โพคาล 2024 รอบชิงชนะเลิศ และยังผ่านเข้าถึงยูฟ่ายูโรปาลีก นัดชิงชนะเลิศ 2024 แต่แพ้อาตาลันตา 3–0 และจากการมีส่วนร่วมกับจำนวน 22 ประตูในบุนเดิสลีกาฤดูกาลนี้ ทำให้เวียทซ์ได้รับการโหวตเป็นผู้เล่นยอดเยี่ยมประจำฤดูกาล

#### 2024–25: แชมป์เดเอ็ฟเอ็ล-ซูเพอร์คัพ, ประเดิมสนามในยูฟ่าแชมเปียนส์ลีก และอำลาทีม
เวียทซ์เริ่มต้นฤดูกาล 2024–25 ด้วยการชนะเลิศเดเอ็ฟเอ็ล-ซูเพอร์คัพ ฤดูกาล 2024 จากการชนะจุดโทษเฟาเอ็ฟเบ ชตุทการ์ทหลังจากเสมอกันในเวลา 2–2 เวียทซ์ลงสนามในยูฟ่าแชมเปียนส์ลีกครั้งแรก ในนัดที่ไบเออร์ 04 เลเวอร์คูเซินบุกไปชนะไฟเยอโนร์ด 4–0 โดยเขาทำสองประตูในครึ่งเวลาแรก และกลายเป็นผู้เล่นยอดเยี่ยมในนัดนี้ ซึ่งเขายังกลายเป็นผู้เล่นยอดเยี่ยมในการแข่งขันอีกสี่นัดที่พบกับเอซีมิลาน, แบรสต์, เร็ดบุลซัลทซ์บวร์ค และสปาร์ต้า ปราก โดยเขาทำประตูใน 3 จาก 4 นัดดังกล่าว เวียทซ์ยังเป็นผู้เล่นคนเดียวในยูฟ่าแชมเปียนส์ลีก ฤดูกาล 2024–25 ที่ได้รับเลือกให้เป็นผู้เล่นยอดเยี่ยมในการแข่งขันครบห้านัด และเป็นผู้เล่นชาวเยอรมันคนแรกที่ทำห้าประตูในการแข่งขันห้านัดของยูฟ่าแชมเปียนส์ลีก ทีมของเขาตกรอบ 16 ทีมโดยแพ้คู่อริในบุนเดิสลีกาอย่างไบเอิร์นมิวนิกด้วยผลประตูรวมสองนัด 5–0 โดยเวียทซ์พลาดการลงสนามในนัดที่สองจากอาการบาดเจ็บ

### ลิเวอร์พูล

#### 2025–26: ฤดูกาลแรกในอังกฤษ
เวียทซ์เซ็นสัญญาระยะยาวกับลิเวอร์พูลในพรีเมียร์ลีก เมื่อวันที่ 20 มิถุนายน ค.ศ. 2025 ค่าตัวเบื้องต้นไม่เป็นที่แน่ชัดตามการรายงานของสื่อด้วยจำนวน 100 ล้านปอนด์ (117.5 ล้านยูโร) หรือ 107 ล้านปอนด์ (125 ล้านยูโร) พร้อมโบนัสเพิ่มเติมอีก 16 ล้านปอนด์ (18.8 ล้านยูโร) หรือ 25 ล้านยูโร ถือเป็นการเซ็นสัญญาที่มีมูลค่าสูงที่สุดตลอดกาลเป็นอันดับหกในโลกฟุตบอล ทำลายสถิติการย้ายทีมของเอนโซ เฟร์นันเดซซึ่งเซ็นสัญญากับเชลซีใน ค.ศ. 2023 และเป็นการย้ายทีมที่มีมูลค่าสูงที่สุดของสโมสรในบุนเดิสลีกา ทำลายสถิติการย้ายทีมของอุสมาน แดมเบเล รวมทั้งเป็นการเซ็นสัญญาที่มีมูลค่าสูงที่สุดของลิเวอร์พูล ทำลายสถิติของดาร์วิน นุญเญซซึ่งย้ายจากสปอร์ลิชบัวอีไบฟีกาใน ค.ศ. 2022 และอาจเรียกได้ว่าเป็นการย้ายทีมที่มีมูลค่าสูงที่สุดในสหราชอาณาจักรหากมีการจ่ายเงินโบนัสเพิ่ม โดยเวียทซ์ได้รับเสื้อหมายเลข 7

เวียทซ์ลงสนามนัดแรกในวันที่ 10 สิงหาคม 2025 ในนัดที่ลิเวอร์พูลแพ้จุดโทษคริสตัลพาเลซในเอฟเอคอมมิวนิตีชีลด์ 2025 โดยทำได้หนึ่งแอสซิสต์จากการเสมอกันในเวลา 2–2 และลงสนามนัดแรกในพรีเมียร์ลีก ฤดูกาล 2025–26 นัดที่ลิเวอร์พูลชนะบอร์นมัท 4–2 ในวันที่ 22 ตุลาคม 2025 เวียทซ์มีส่วนร่วมกับการทำประตูของทีมเป็นครั้งแรกในฤดูกาลนี้ ด้วยการทำสองแอสซิสต์ในนัดที่ลิเวอร์พูลบุกไปชนะไอน์ทรัคท์ฟรังค์ฟวร์ท 5–1 ในยูฟ่าแชมเปียนส์ลีกเวียทซ์ยิงประตูแรกได้ในเกมที่ลิเวอร์พูลชนะวุลเวอร์แฮมป์ตันวอนเดอเรอส์ 2-1 ในวันที่ 27 ธันวาคม ในพรีเมียร์ลีก

## ทีมชาติเยอรมนี

### ทีมชาติชุดใหญ่

#### 2020–24: ลงสนามครั้งแรกและประตูแรก
ในเดือนมีนาคม ค.ศ. 2021 เวียทซ์ได้รับเลือกให้เป็นหนึ่งในผู้เล่นในยุคของโยอาคิม เลิฟในการแข่งขันฟุตบอลโลก 2022 รอบคัดเลือก โซนยุโรป ในนัดที่พบไอซ์แลนด์, โรมาเนีย และมาซิโดเนียเหนือ เขาลงสนามนัดแรกในนัดเยือนที่พบกับลีชเทินชไตน์ โดยถูกเปลี่ยนตัวลงมาแทนโยซูอา คิมมิช และเยอรมนีชนะไป 2–0 ในเดือนพฤษภาคม 2022 ผู้ฝึกสอนทีมชาติเยอรมนี ฮันส์-ดีเทอร์ ฟลิค แสดงเจตนารมณ์ในการเรียกตัวเวียทซ์ให้มีส่วนร่วมกับทีมในฟุตบอลโลก 2022 แต่ต้องพลาดโอกาสเนื่องจากบาดเจ็บยาว ต่อมาในวันที่ 23 มีนาคม ค.ศ. 2024 เวียทซ์ทำประตูแรกในการเล่นทีมชาติโดยใช้เวลาเพียงเจ็ดวินาทีในนัดที่เยอรมนีบุกไปชนะฝรั่งเศส 2–0 ในนัดกระชับมิตร และกลายเป็นนักฟุตบอลที่ใช้เวลาเร็วที่สุดเป็นอันดับสองตลอดกาลที่ทำประตูในการแข่งขันทีมชาติ ต่อจากคริสท็อฟ เบาม์การ์ทเนอร์ ซึ่งใช้เวลาหกวินาทีในนัดกระชับมิตรที่ออสเตรียพบสโลวาเกีย โดยการแข่งขันทั้งสองคู่เกิดขึ้นในวันเดียวกัน

#### 2024–25: ฟุตบอลชิงแชมป์แห่งชาติยุโรป และยูฟ่าเนชันส์ลีก
ในวันที่ 7 มิถุนายน ค.ศ. 2024 เวียทซ์ได้รับเลือกให้มีส่วนในการแข่งขันฟุตบอลชิงแชมป์แห่งชาติยุโรป 2024 ถัดมาหนึ่งสัปดาห์ เวียทซ์ทำประตูแรกในเกมที่เยอรมนีชนะสกอตแลนด์ 5–1 และทำสถิติเป็นผู้เล่นอายุน้อยที่สุดของทีมชาติเยอรมนีที่ทำประตูได้ในฟุตบอลชิงแชมป์แห่งชาติยุโรปในวัย 21 ปี และ 42 วัน ทำลายสถิติของฮาเวิทซ์ ต่อมา ในการแข่งขันรอบ 8 ทีมเวียทซ์ถูกเปลี่ยนตัวลงมาแทนลีร็อย ซาเนในครึ่งเวลาหลังและทำประตูตีเสมอสเปน 1–1 ในนาทีที่ 89 ช่วยให้ทีมได้แข่งในช่วงต่อเวลา แต่สเปนเป็นฝ่ายชนะไปในท้ายที่สุด 2–1 จากประตูชัยนาทีที่ 119 ทำให้เยอรมนีต้องยุติเส้นทางไว้ที่รอบนี้

ในวันที่ 7 กันยายน ค.ศ. 2024 เวียทซ์ประเดิมสนามในยูฟ่าเนชันส์ลีกนัดที่พบฮังการี เขามีส่วนร่วมทั้งการทำประตูและแอสซิสต์ช่วยให้ทีมเอาชนะ 5–0 ต่อมาในการแข่งขันนัดที่ห้า เวียทซ์ทำประตูจากลูกฟรีคิกได้เป็นครั้งแรกในอาชีพ ในนัดที่เยอรมนีเอาชนะบอสเนียและเฮอร์เซโกวีนา 7–0 ซึ่งเขาทำสองประตูในนัดนี้ เขาช่วยให้เยอรมนีจบอันดับ 1 ของกลุ่มผ่านเข้าไปพบอิตาลีในรอบ 8 ทีม แต่เขาหมดสิทธิ์ลงสนามเนื่องจากอาการบาดเจ็บ แต่กลับมาทำประตูในรอบรองชนะเลิศที่พบกับโปรตุเกส ก่อนจะตกรอบด้วยความพ่ายแพ้ 2–1 

## เกียรติประวัติ
**ไบเออร์ 04 เลเวอร์คูเซิน**

* **[[บุนเดิสลีกา ฤดูกาล 2023–24|บุนเดิสลีกา]]** : 2023–24

* เดเอฟเบ-โพคาล : 202-24

***[[เดเอ็ฟเอ็ล-ซูเพอร์คัพ|เดเอฟเอล-ซูเปอร์คัพ]][[เดเอ็ฟเบ-โพคาล ฤดูกาล 2023–24|&nbsp;]]:** 2024
*รองแชมป์ UEFA Europa League : 2023–24

**เยอรมนี อายุไม่เกิน 21 ปี**
*UEFA European Under-21 Championship: 2021

**รายบุคคล**
*Fritz Walter Medal U19 Gold: 2022
*Fritz Walter Medal U17 Gold: 2020
*บุนเดิสลีกา Player of the Month: September 2021, October 2023, December 2023, February 2024
*Bundesliga Team of the Season: 2021–22, 2023–24
*VDV Bundesliga Newcomer of the Season: 2021–22
*VDV Bundesliga Team of the Season: 2021–22
*ยูฟ่ายูโรปาลีก Young Player of the Season: 2022–23

## อ้างอิง

## แหล่งข้อมูลอื่น

* Profile at the Liverpool F.C. website
* 
* 

หมวดหมู่:นักฟุตบอลชาวเยอรมัน
หมวดหมู่:กองกลางฟุตบอลชาย
หมวดหมู่:ผู้เล่นไบเออร์ 04 เลเวอร์คูเซิน
หมวดหมู่:ผู้เล่นสโมสรฟุตบอลลิเวอร์พูล
หมวดหมู่:ผู้เล่นในบุนเดิสลีกา
หมวดหมู่:ผู้เล่นในพรีเมียร์ลีก
หมวดหมู่:บุคคลจากรัฐนอร์ทไรน์-เว็สท์ฟาเลิน
หมวดหมู่:ผู้เล่นในฟุตบอลชิงแชมป์แห่งชาติยุโรป 2024
หมวดหมู่:นักฟุตบอลทีมชาติเยอรมนี
หมวดหมู่:ปีกฟุตบอลชาย